Nariadenie Komisie (ES) č. 1591/95
z 30. júna 1995,
ktorým sa stanovujú podrobné pravidlá uplatňovania vývozných náhrad za glukózu a glukózový sirup, ktoré sa používajú v niektorých výrobkoch z ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 426/86 z 24. februára 1986 o spoločnej organizácii trhu s výrobkami z ovocia a zeleniny [1], naposledy zmenené a doplnené nariadením Komisie (ES) č. 1032/95 [2], najmä na jeho články 13 ods. 8, 14 ods. 5 a 14a ods. 7,
keďže v súlade s článkom 13 ods. 4 nariadenia (EHS) č. 426/86 je na poskytnutie náhrady potrebná vývozná licencia;
keďže nariadením Komisie (EHS) č. 3719/88 [3], naposledy zmeneným a doplneným nariadením (ES) č. 1199/95 [4] sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky;
keďže nariadením Komisie (EHS) č. 3846/87 [5], naposledy zmeneným a doplneným nariadením (EHS) č. 836/95 [6], sa ustanovuje nomenklatúra poľnohospodárskych výrobkov pre vývozné náhrady;
keďže nariadením Komisie (EHS) č. 3665/87 [7], naposledy zmeneným a doplneným nariadením (ES) č. 331/95 [8], sa stanovujú spoločné pravidlá uplatňovania systému vývozných náhrad za poľnohospodárske výrobky; keďže uvedené pravidlá sa musia doplniť osobitnými pravidlami pre glukózu a glukózový sirup vo výrobkoch z ovocia a zeleniny;
keďže podľa článku 13 ods. 1 nariadenia (EHS) č. 426/86 sa náhrady musia stanovovať v rámci limitov vyplývajúcich z dohôd uzavretých v súlade s článkom 228 zmluvy;
keďže vzhľadom na uvedené skutočnosti a s cieľom zabrániť narušeniu hospodárskej súťaže by sa systém vývozných náhrad za glukózu a glukózový sirup vo výrobkoch z ovocia a zeleniny mal zosúladiť so systémom ustanoveným v nariadeníKomisie (ES) č. 1518/95 z 29. júna 1995, ktorým sa stanovujú podrobné pravidlá uplatňovania nariadení (EHS) č. 1418/76 a (EHS) č. 1766/92, pokiaľ ide o dovoz a vývoz výrobkov z obilnín a ryže, a ktorým sa mení a dopĺňa nariadenie Komisie (ES) č. 1162/95, ktorým stanovujú osobitné podrobné pravidlá uplatňovania systému dovozných a vývozných licencií pre obilniny a ryžu [9];
keďže opatrenia stanovené v tomto nariadení sú v súlade so stanoviskom Riadiaceho výboru pre výrobky z ovocia a zeleniny,
PRIJALA TOTO NARIADENIE:
Článok 1
Vývozná náhrada sa môže poskytovať za glukózu a glukózový sirup, ktoré patria pod číselné znaky KN 17023051, 17023059, 17023091, 17023099 a 17024090 a ktoré sa používajú vo výrobkoch uvedených v článku 1 ods. 1 písm. b) nariadenia (EHS) č. 426/86.
Článok 2
Nariadenie (ES) č. 1518/95 sa uplatňuje na výrobky uvedené v článku 1.
Poskytovanie náhrady podľa tohto nariadenia vylučuje poskytovanie náhrady podľa nariadenia Komisie (ES) č. 1429/95 [10], ktorým sa stanovujú podrobné pravidlá uplatňovania vývozných náhrad za výrobky z ovocia a zeleniny s výnimkou náhrad poskytovaných za výrobky obsahujúce pridané cukry.
Článok 3
Toto nariadenie nadobúda účinnosť 1. júla 1995.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júna 1995